भूआकृति बिज्ञान के हिसाब से, बड़हन पैमाना पर ई नदी के मैदान वाला इलाका हवे आ सूछ्म स्तर पर देखल जाय तब बाँगर, खादर, नदी के छाड़न, छाड़न झील, प्राकृतिक तटबंधा आ ताल (झील) पावल जालें। जिला के औसत ढाल उत्तर-पच्छिम से दक्खिन-पूरुब के ओर हवे आ राप्ती नदी जिला के सभसे प्रमुख नदी हऽ जेकरे किनारे गोरखपुर शहर भी बसल बा। ई इलाका बहुत उच्चावच (रेलीफ़), मने कि जमीन के सभसे ऊँच आ नीचाई वाला हिस्सा के बीच के अंतर, वाला ना हवे आ ढाल बहुत मद्धिम हवे। एही कारण बरसात के सीजन में इहाँ के ज्यादातर नदी सभ में पानी बढ़े पर नदी के किनारे के दूर तक ले के इलाका पानी में बूड़ जाला नया अल्यूवियम के परत जमा होखे ले।